b"\n_START_ARTICLE_\nCatedral de Monza\n_START_SECTION_\nHist\xc3\xb2ria\n_START_PARAGRAPH_\nMonza surt del paisatge boir\xc3\xb3s de les ciutats m\xc3\xa9s petites a la zona de Mil\xc3\xa0 durant el regne ostrogot: Pau el Diaca en la seva Historia Langobardorum, emfasitza la seva proximitat a Mil\xc3\xa0 i la salubritat del clima, raons que va haver de tenir Teodoric el Gran per construir el seu magnum Palatium.._NEWLINE_Posteriorment Monza t\xc3\xa9 nova import\xc3\xa0ncia quan \xc3\xa9s escollida com resid\xc3\xa8ncia d'estiu per la reina Teodolinda, princesa de Baviera, v\xc3\xaddua d'Autari i esposa d'Agilulf, rei dels llombards, que va fundar un oratori, dedicat a Sant Joan Baptista l'any 595. L'oratori, que va n\xc3\xa9ixer com una capella del palau, en el 603 s'utilitza excepcionalment com a lloc de baptisme per a Adaloald fill i hereu al tron d'Agilulf i Teodolinda. El baptisme va ser celebrat per Secondo di Trento, abat benedict\xc3\xad conseller de la reina. _NEWLINE_Aquest primer edifici va ser de planta de creu grega; d'aquesta primera construcci\xc3\xb3 nom\xc3\xa9s en queden els murs del segle VI. A la mort de la reina(627), encara que l'edifici no estava acabat, el seu cos va ser enterrat all\xc3\xa0, al centre de la nau esquerra. Sobre les restes de l'oratori, al segle XII va ser constru\xc3\xaft un nou temple i despr\xc3\xa9s se'l va allargar cap a Occident. _NEWLINE_La bas\xc3\xadlica va ser completament reconstru\xc3\xafda a partir de l'any 1300 sobre les ru\xc3\xafnes de l'esgl\xc3\xa9sia longobarda. Es realitza aleshores una esgl\xc3\xa9sia de planta de creu llatina i cimbori octogonal. A la segona meitat del segle s'afegeixen les capelles laterals i s'amplia, amb projecte de Matteo da Campione, amb la fa\xc3\xa7ana de marbres policroms blancs i verds sota l'influx del g\xc3\xb2tic pis\xc3\xa0. Del 1500 en endavant, a l'interior va ser reestructurat el cor i el sostre que constava de bigues i era cobert de volutes impostades en arcs rodons. Les parets i les volutes van ser pintades al fresc i ornades d'estuc. El campanar va ser erigit en el 1606 per Pellegrino Tibaldi i al segle XVIII hi va ser annexat un cementiri al costat esquerre."